CELEX: 62012TN0464
Language: lt
Date: 2012-10-15 00:00:00
Title: Byla T-464/12 P (R): 2012 m. spalio 15 d. Luigi Marcuccio pateiktas apeliacinis skundas dėl 2012 m. rugpjūčio 3 d. Tarnautojų teismo nutarties byloje F-57/12 R Marcuccio prieš Komisiją

8.12.2012   
            
            
               LT
            
            
               Europos Sąjungos oficialusis leidinys
            
            
               C 379/32
            
         2012 m. spalio 15 d. Luigi Marcuccio pateiktas apeliacinis skundas dėl 2012 m. rugpjūčio 3 d. Tarnautojų teismo nutarties byloje F-57/12 R Marcuccio prieš Komisiją
   
   (Byla T-464/12 P (R))
   2012/C 379/53
   Proceso kalba: italų
   
      Šalys
   
   
      Apeliantas: Luigi Marcuccio (Trikazė, Italija), atstovaujamas advokato G. Cipressa
   
      Kita proceso šalis: Europos Komisija
   
      Reikalavimai
   
   Apeliantas Bendrojo Teismo prašo:
   
               —
            
            
               panaikinti skundžiamą nutartį visą be jokios išimties.
            
         
      Apeliacinio skundo pagrindai ir pagrindiniai argumentai
   
   Šiuo apeliaciniu skundu skundžiama 2012 m. rugpjūčio 3 d. Tarnautojų teismo pirmininko nutartis, kuria buvo atmestas prašymas sustabdyti, pirma, Komisijos sprendimo, kuriuo buvo atmestas jo prašymas dėl, jo nuomone, neteisėtai iš jo invalidumo pašalpos išskaičiuotos 1 661 EUR sumos sumokėjimo, antra, implicitinio Komisijos sprendimo atmesti skundą, trečia, bet kokio sprendimo, kuriuo remdamasi Komisija iš jo invalidumo pašalpos už 2011 m. birželio, liepos, rugpjūčio ir rugsėjo mėnesius išskaičiavo 1 661 EUR sumą, vykdymą.
   Grįsdamas apeliacinį skundą apeliantas remiasi dviem pagrindais.
   
               —
            
            
               Pirmasis apeliacinio skundo pagrindas susijęs su visišku skundžiamos nutarties motyvavimo nebuvimu, įskaitant faktinių aplinkybių iškraipymą, akivaizdžiu nelogiškumu, neracionalumu ir savivale, taip pat akivaizdžia vertinimo klaida, esančia visų pirma minėtos nutarties 22–28 punktuose.
            
         
               —
            
            
               Antrasis apeliacinio skundo pagrindas susijęs su neteisingu, klaidingu ir neracionaliu aiškinimu, taip pat akivaizdžiu Tarnautojų teismo Procedūros reglamento 86 straipsnio pažeidimu, kiek tai susiję su įpareigojimu „sumokėti Tarnautojų teismui 1 000 EUR sumą“.